Presuda Općeg suda (peto vijeće) od 11. prosinca 2014.

Saint‑Gobain Glass Deutschland protiv Komisije

(predmet T‑476/12)

„Pristup dokumentima — Uredba (EZ) br. 1049/2001 — Uredba (EZ) br. 1367/2006 — Dokumenti u vezi s instalacijama tužitelja koje se nalaze u Njemačkoj i koje se odnose na sustav trgovanja emisijskim jedinicama stakleničkih plinova — Djelomično odbijanje pristupa — Informacije koje se odnose na okoliš — Članak 6. stavak 1. druga rečenica Uredbe br. 1367/2006 — Iznimka koja se odnosi na zaštitu postupka odlučivanja — Dokumenti koji potječu od države članice — Prigovor države članice — Članak 4. stavci 3. i 5. Uredbe br. 1049/2001“

1. Sudski postupak — Odluka kojom se tijekom postupka zamjenjuje pobijana odluka — Novi element — Proširenje prvotnog tužbenog zahtjeva i tužbenih razloga (Poslovnik Općeg suda, čl. 48. st. 2.) (t. 31.)

2. Sudski postupak — Iznošenje novih razloga tijekom postupka — Pretpostavke — Dopuna već postojećeg tužbenog razloga — Dopuštenost (Poslovnik Općeg suda, čl. 48. st. 2.) (t. 36.)

3. Institucije Europske unije — Pravo na javni pristup dokumentima — Uredba br. 1049/2001 — Izuzeća od prava na pristup dokumentima — Zaštita procesa odlučivanja — Prevladavajući javni interes za objavu dokumenata — Pojam — Teret dokazivanja — Obveza institucija da usklade te interese (Uredba Europskog parlamenta i Vijeća br. 1049/2001, čl. 4. st. 3.) (t. 37., 66., 97., 98., 101., 103.)

4. Institucije Europske unije — Pravo na javni pristup dokumentima — Uredba br. 1049/2001 — Izuzeća od prava na pristup dokumentima — Dokumenti koji potječu iz države članice — Mogućnost države članice da od institucije zahtijeva neobjavljivanje dokumenata — Opseg — Postupovne posljedice — Obveza država članica i institucija Unije da obrazlože odluku o odbijanju — Opseg (Uredba Europskog parlamenta i Vijeća br. 1049/2001, čl. 4. st. 1. do 3. i st. 5.) (t. 46., 119.‑124., 134.‑136.)

5. Institucije Europske unije — Pravo na javni pristup dokumentima — Uredba br. 1049/2001 — Izuzeća od prava na pristup dokumentima — Restriktivno tumačenje i primjena — Obveza institucije da provede pojedinačno i konkretno ispitivanje dokumenata — Opseg — Odbijanje pristupa — Nadležnost suda unije da nadzire osnovanost odbijanja (Uredba Europskog parlamenta i Vijeća br. 1049/2001, uvodna izjava 11.. i čl. 4.) (t. 47.‑50., 107.)

6. Institucije Europske unije — Pravo na javni pristup dokumentima — Uredba br. 1049/2001 — Izuzeća od prava na pristup dokumentima — Zaštita procesa odlučivanja — Pretpostavke — Određena, stvarna i teška šteta navedenom postupku — Odbijanje zasnovano na potrebi da se zaštiti postupak protiv vanjskih pritisaka — Upravni postupak koji je u tijeku o besplatnoj dodjeli emisijskih jedinica stakleničkih plinova — Dopuštenost — Opravdanje pristupa na temelju Uredbe br. 1367/2006 — Nepostojanje (uredbe Europskog parlamenta i Vijeća br. 1049/2001, čl. 4. st. 3. i br. 1367/2006, uvodna izjava 2. i čl. 9.; Direktiva Europskog parlamenta i Vijeća br. 2003/87, čl. 10.a; Odluka Komisije 2011/278, čl. 15. st. 1.) (t. 51., 70., 71., 80.‑83., 87., 88., 91., 92.)

7. Institucije Europske unije — Pravo na javni pristup dokumentima — Zahtjev za pristup podacima o okolišu — Primjena Uredbe br.1367/2006 kao lex specialis u odnosu na Uredbu br. 1049/2001 — Učinak — Obveza strogog tumačenja iznimki od prava na pristup — Obveza institucija da usklade te interese (čl. 15. UFEU‑a; uredbe Europskog parlamenta i Vijeća br. 1049/2001, čl. 4. st. 2. i br. 1367/2006, uvodne izjave 8. i 15. i čl. 3. i 6. st. 1.) (t. 52., 53., 55., 56., 63., 66., 99.)

8. Institucije Europske unije — Pravo na javni pristup dokumentima — Uredba br. 1049/2001 — Izuzeća od prava na pristup dokumentima — Zaštita procesa odlučivanja — Prevladavajući javni interes za objavu dokumenata — Pojam — Subjektivni interes zainteresirane osobe da dobije ispravak podataka koji se na nju odnose — Isključenje (Uredba Europskog parlamenta i Vijeća br. 1049/2001, čl. 4. st. 3.) (t. 103.)

9. Institucije Europske unije — Pravo na javni pristup dokumentima — Uredba br. 1049/2001 — Izuzeća od prava na pristup dokumentima — Dokumenti koji potječu iz države članice — Mogućnost države članice da od institucije zahtijeva neobjavljivanje dokumenata — Obveza institucija da ih ne objave bez prethodnog pristanka — Nužnost da država članica prethodno postavi zahtjev za neobjavljivanje — Nepostojanje (Uredba Europskog parlamenta i Vijeća br. 1049/2001, čl. 4. st. 4. i 5.) (t. 129., 130.)

Predmet

Zahtjev za poništenje, s jedne strane, prešutne odluke Komisije od 4. rujna 2012. kao i, podredno, prešutne odluke Komisije od 25. rujna 2012. te, s druge strane, odluke Komisije od 17. siječnja 2013. kojom se u cijelosti odbija pristup popisu koji je Savezna Republika Njemačka dostavila Komisiji u okviru postupka iz članka 15. stavka 1. Odluke Komisije 2011/278/EU od 27. travnja 2011. o utvrđenju prijelaznih pravila za cijelu Uniju o usklađenoj besplatnoj dodjeli emisijskih jedinica u skladu s člankom 10. (a) Direktive 2003/87/EZ Europskog parlamenta i Vijeća (SL L 130, str. 1.) (SL, posebno izdanje na hrvatskom jeziku, poglavlje 15., svezak 9., str. 28.), s obzirom na to da taj dokument sadrži informacije u vezi s određenim instalacijama tužitelja koje se nalaze na njemačkom teritoriju, a koje se odnose na privremene dodjele, aktivnosti te razine kapaciteta u odnosu na emisije ugljičnog dioksida (CO2) tijekom razdoblja od 2005. do 2010., učinkovitost instalacija i godišnje emisijske jedinice privremeno dodijeljene za razdoblje od 2013. do 2020.

Izreka

1. Tužba se odbija.